En 53-årig kvinde fra Vendsyssel tastede lige rigeligt selv, da hun skulle lave sin og ægtefællens selvangivelse. Der røg næsten en halv million for meget på i rentefradrag, og nu kommer der så en efterregning i Retten i Hjørring. Kvinden tager efter planen plads på anklagebænken i retten mandag, og ud fra sagens oplysninger fremgår det, at hun har tænkt sig at tilstå alt. Hun er sigtet for skattesnyd ved at have tastet næsten 484.000 kroner for meget ind i rentefradrag for sig selv og sin ægtefælle vedrørende indkomstårene 2015, 2016 og 2017. Ifølge sagens oplysninger betød det, at parret beholdt næsten 165.000 kroner, som de rent faktisk skulle have betalt til skattefar. Det var den rubrik på selvangivelsen, der hedder ”Renteudgifter anden gæld”, som kvinden via tast-selv-funktionen indberettede alt for store, fiktive beløb på, så hun og ægtefællen slap billigt i skat – alt for billigt. Dokumentation var fake Fradragene vakte tilsyneladende undren hos SKAT, som udbad sig en forklaring og noget dokumentation for dem. Det førte til, at kvinden i februar 2019 sendte dokumentation for, at hun og ægtefællen tilsyneladende havde indgået aftaler om noget gældsafvikling med flere kreditorer. Dette materiale skulle med andre ord forklare størrelsen på rentefradragene. Det fremgår imidlertid af sagens oplysninger, at Skattestyrelsens kontrolenhed tjekkede oplysningerne og fandt ud af, at det intet havde at gøre med ægteparrets kreditorer. Derfor er kvinden også sigtet for dokumentfalsk. Som nævnt er der lagt op til, at sagen kan køre som en tilståelsessag, og derfor tyder alt på, at kvinden har lagt alle kort på bordet over for SKAT, politi og sagens anklager.

Opsummering:
Det kan være dyrt at lave fejl i sin selvangivelse. Det har en 53-årig kvinde måtte indse, efter hun mere end én gang tastede forkert.